CELEX: 62013CN0309
Language: el
Date: 2013-06-05 00:00:00
Title: Υπόθεση C-309/13 P: Αναίρεση που άσκησε στις 5 Ιουνίου 2013 η Società Italiana Calzature SpA κατά της αποφάσεως που εξέδωσε το Γενικό Δικαστήριο (τρίτο τμήμα) στις 9 Απριλίου 2013 στην υπόθεση T-337/11, Società Italiana Calzature SpA κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)

10.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 233/3
            
         Αναίρεση που άσκησε στις 5 Ιουνίου 2013 η Società Italiana Calzature SpA κατά της αποφάσεως που εξέδωσε το Γενικό Δικαστήριο (τρίτο τμήμα) στις 9 Απριλίου 2013 στην υπόθεση T-337/11, Società Italiana Calzature SpA κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)
   (Υπόθεση C-309/13 P)
   2013/C 233/04
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Società Italiana Calzature SpA (εκπρόσωποι: A. Rapisardi και C. Ginevra, δικηγόροι)
   
      Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), VICINI SpA
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την κοινοποιηθείσα σε αμφότερους τους διαδίκους με αριθ. πρωτ. 564400 απόφαση του Γενικού Δικαστηρίου της Ευρωπαϊκής Ένωσης της 9ης Απριλίου 2013 στην υπόθεση T-337/11 και, κατόπιν αποδοχής των αιτημάτων που υπέβαλε η Società Italiana Calzature SpA (στο εξής: SIC) με το εισαγωγικό δικόγραφο της πρωτοβάθμιας δίκης, να ακυρώσει την απόφαση του δεύτερου τμήματος της επιτροπής προσφυγών της 8ης Απριλίου 2011 στην υπόθεση αριθ. R 918/2010-2 και να δεχθεί και να διαπιστώσει ότι το κοινοτικό σήμα VICINI αριθ. 4 337 754 δεν πρέπει να γίνει δεκτό προς καταχώριση λόγω ελλείψεως νεωτερικού χαρακτήρα, καθόσον είναι παρόμοιο σε βαθμό που να προκαλεί σύγχυση με το προγενέστερο λεκτικό σημείο «ZANOTTI» το οποίο αποτελεί αντικείμενο της κοινοτικής καταχωρίσεως αριθ. 244 277, με δικαιούχο την SIC·
            
         
               —
            
            
               να καταδικάσει το ΓΕΕΑ στα δικαστικά έξοδα της πρωτόδικης διαδικασίας και της κατ’ αναίρεση δίκης·
            
         
               —
            
            
               να καταδικάσει την VICINI S.p.A. στα δικαστικά έξοδα της SIC όσον αφορά τις προηγούμενες διαδικασίες ενώπιον του τμήματος ανακοπών και της επιτροπής προσφυγών.
            
         
      Λόγοι αναιρέσεως και κύρια επιχειρήματα
   
   Η απόφαση του Γενικού Δικαστηρίου πάσχει από ελλιπή και αντιφατική αιτιολογία. Η οπτική υπεροχή του γραφιστικού στοιχείου έναντι του λεκτικού στοιχείου του προς καταχώριση σήματος και η προσθήκη στον όρο «ZANOTTI» των λέξεων «By» και «Giuseppe» δεν επαρκούν ώστε να αποκλειστεί η ύπαρξη κινδύνου συγχύσεως ανάμεσα στα συγκρουόμενα σήματα, λαμβανομένων υπόψη των εγγενών χαρακτηριστικών των επίμαχων στοιχείων και δη της ελλείψεως διακριτικού χαρακτήρα.
   Το Γενικό Δικαστήριο υπέπεσε περαιτέρω σε πλάνη κρίνοντας ότι η λέξη «ZANOTTI», η οποία αποτελεί το λεκτικό στοιχείο του προς καταχώριση σήματος, δεν έχει αυτοτελή διακριτική θέση, αποκλείοντας έτσι, και για τον λόγο αυτό, την ύπαρξη κινδύνου συγχύσεως ανάμεσα στα συγκρουόμενα σήματα.